input: PROVEDBENA UREDBA KOMISIJE (EU) br. 1243/2014
  оd 20. studenoga 2014.
  o utvrđivanju pravila u skladu s Uredbom (EU) br. 508/2014 Europskog parlamenta i Vijeća o Europskom fondu za pomorstvo i ribarstvo o informacijama koje trebaju slati države članice te potrebama za podacima i sinergijama među potencijalnim izvorima podataka
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006 i (EZ) br. 791/2007 te Uredbe (EU) br. 1255/2011 Europskog parlamenta i Vijeća (1), a posebno njezin članak 107. stavak 3.,
  budući da:
  (1)
  Uredbom (EU) br. 1303/2013 Europskog parlamenta i Vijeća (2) utvrđuju se zajedničke odredbe o Europskom fondu za regionalni razvoj (EFRR), Europskom socijalnom fondu (ESF), Kohezijskom fondu, Europskom poljoprivrednom fondu za ruralni razvoj (EPFRR) i Europskom fondu za pomorstvo i ribarstvo (EFPR). Tom se Uredbom zahtijeva da upravljačka tijela država članica uspostave sustav kojim će se evidentirati i u elektroničkom obliku pohranjivati podaci o svakoj operaciji potrebni za praćenje, evaluaciju, financijsko upravljanje, provjeru i reviziju, uključujući podatke o pojedinim operacijama.
  (2)
  U Prilogu III. Delegiranoj uredbi Komisije (EU) br. 480/2014 (3) navode se podaci koje je potrebno evidentirati i pohraniti u elektroničkom obliku za svaku operaciju u okviru sustava za praćenje koji uspostavlja svaka država članica.
  (3)
  Potrebna su dodatna pravila o evidentiranju i prijenosu podataka u cilju funkcioniranja zajedničkog sustava za praćenje i evaluaciju iz članka 107. Uredbe (EU) br. 508/2014. U skladu s člankom 107. stavkom 3. Uredbe (EU) br. 508/2014 u tim pravilima potrebno je navesti podatke koje dostavljaju države članice te nastojati postići najveću moguću sinergiju s drugim potencijalnim izvorima podataka, poput popisa podataka koji se evidentiraju i pohranjuju na način određen Uredbom (EU) br. 1303/2014.
  (4)
  Kako bi se omogućila brza primjena mjera predviđenih u ovoj Uredbi, ova bi Uredba trebala stupiti na snagu sljedećeg dana od dana objave u Službenom listu Europske unije.
  (5)
  Mjere predviđene u ovoj Uredbi u skladu su s mišljenjem Odbora za Europski fond za pomorstvo i ribarstvo,
  DONIJELA JE OVU UREDBU:
  Članak 1.
  Predmet
  Ovom Uredbom utvrđuju se pravila o informacijama koje države članice trebaju slati Komisiji kako bi se omogućilo praćenje i evaluacija operacija koje se financiranju u okviru Europskog fonda za pomorstvo i ribarstvo (EFPR) na temelju podijeljenog upravljanja.
  Članak 2.
  Popis podataka i struktura baze podataka
  1. Svaka država članica, u skladu s člankom 125. stavkom 2. Uredbe (EU) br. 1303/2013, u svojoj bazi podataka evidentira i Komisiji dostavlja popis podataka s informacijama iz članka 107. stavka 3. Uredbe (EU) br. 508/2014 i u skladu sa strukturom iz Priloga I. ovoj Uredbi.
  2. Popis podataka evidentira se i dostavlja Komisiji za svaku operaciju odabranu za financiranje u okviru operativnog programa koji se financira iz EFPR-a.
  Članak 3.
  Unos informacija u bazu podataka
  Podaci iz članka 2. unose se u bazu podataka u sljedeće dvije faze:
  (a)
  u trenutku odobravanja operacije;
  (b)
  kada je operacija završena.
  Članak 4.
  Podaci o provedbi operacije
  Informacije iz dijela D Priloga I. (Podaci o provedbi operacije) temelje se na poljima navedenima u Prilogu II.
  Članak 5.
  Stupanje na snagu
  Ova Uredba stupa na snagu sljedećeg dana od dana objave u Službenom listu Europske unije.
  Ova je Uredba u cijelosti obvezujuća i izravno se primjenjuje u svim državama članicama.
  Sastavljeno u Bruxellesu 20. studenoga 2014.